cyanic-selkie/wikianc huggingface dataset:
West Richland (Washington)
Yn 1948 kocht Carl Heminger 32 bunder lân oan hjir en frege in fergunning oan om in doarp útein te setten. It waard goedkard en Heminger stelde de namme Heminger City foar, moar doarps bewenners keazen de namme Enterprise. Ut protest ferhûze Heminger in 1,5 km westlik en sette dêr in nij doarp útein. Doe't de tiid ree wie en foarmje in gemeente de twa doarpen Enterprise en Heminger City waarden yndield ien stêd en de namme West Richland waard keazen, om gebrûk fan de ekonomyske foarútgong fan buorstêd Richland te meitsjen. Dit barde op 17 juny 1955.
Hjoeddedei is Hanford de wichtichste ynkomste boarne foar de ynwenners. Ek de lânbou, benammen de wynbou is ek in ynkomste boarne.
Dûkereftigen
De dûkereftigen (Latynske namme: Podicipediformes) foarmje in skift fan 'e klasse fan 'e fûgels (Aves).
Ta dit skift hearre mar ien famylje (taksonomy) fûgels, de dûkers (Podicipedidae), dy 6 skaaien en 21 libbene soarten omfettet.
Huorrebuert
thumb|De Wallen, Amsterdam In huorrebuert, rôze buert, read-ljochtdistrikt of prostitúsjegebiet (Ingelsk: Red-light district; Dútsk: Rotlichtviertel) is in buert of wyk dêr't legale prostitúsje bedreaun wurdt. Yn Nederlân binne de De Wallen yn Amsterdam de bekendste huorrebuert.
Harmannus Reinder van Bruggen
Harmannus Reinder van Bruggen ('t Zandt, 2 augustus 1897 – Swolle, 7 septimber 1964) wie in Nederlânsk politikus.
Hy waard berne as soan fan Aldert van Bruggen (1867-1935; fjildwachter) en Harmke Lupker (1868-1935). Hy wie haadkommys en earste amtner by de gemeente Westdongeradiel foar't er yn 1926 A. de Vries opfolge as gemeentesekretaris fan Warkum. Fan 1929 oant 1934 hie van Bruggen dy funksje by de gemeente Appingedam, en doe waard er de gemeentesiktaris fan Emmen. Yn 1951 folge syn beneaming ta boargemaster fan Dalfsen.
Grutte Priis Formule 1 fan Dútslân 2003
Utslaggen fan de Grutte Priis Formule 1 fan Dútslân 2003 yn Hockenheim op 3 augustus 2003. It wie de tolfde fan 16 races fan de Formule 1 yn 2003. Hy waard op de Hockenheimring hâlden. De race waard hâlden oer 	67 omgongen, op it 4,6 km lange sirkwy foar in raceôfstân fan 306,4 kilometer. It wie de earste Grutte Priis op de fernijde Hockenheimring.
Polo op de Olympyske Simmerspullen
100px|right
Polo is in sport dy't fan de Spullen fan Parys 1900 ôf op it Olympyske programma stie.
Skiednis
Tidens de Spullen fan 1900 stie Polo foar it earst op it Olympyske programma. Dêrnei hat it noch fjouwer kear op it programma stien yn 1908, 1920, 1924 en tidens de Spullen fan 1936 yn Berlyn foar it lêst.
Finley (Washington)
Finley is in plak (census-designated place) yn Benton County yn de Amerikaanske steat Washington. Neffens de folkstelling fan 2010 hie it plak 6012 ynwenners. It leit oan de rivier de Kolumbia justje súdeastlik fan Kennewick.
It plak waard stifte op 18 maart 1902 troch George Finley, in boer wa't ferhûze wie fan Nebraska. Yn 1908 telde it noch mar 25 famyljes. Yn de 1950er jierren wward it doarp Hoover ferhûze nei Finley om't der in daam boud waard wêrtroch Hoover ûnder wetter kaam te lizzen. Yn de 1960er jierren kamen der inkelde grutte boubedriuwen en gemyske fabriken.
Benton City (Washington)
Benton City is in plak (city) yn Benton County yn de Amerikaanske steat Washington. Neffens de folkstelling fan 2010 hie it plak 3038 ynwenners en yn 2012 neffens in rûzing 3142. It leit 16 km bewesten Richland. It plak leit oan de rivier de Yakima, dy't eins út it westen wei besuden om it plak hinne rjochting it noardwesten rjochting Richland rint. De Rykswei Yntersteat 82 rint besuden it plak lâns, en skiedt it plak mei buordoarp Kiona.
Yn 1909 is de plattegrûn fan it plak úteinset troch de Oregon Washington Railroad and Navigation Company op de krusing fan de Walla Walla en Yakima linen. It plak is ferneamd nei Benton S. Groscup, dochs net deselde as fan de county. Hy strúnde der op oan foar de skieding fan Benton County fan Yakima County. Yn 1910 waard in fracht en reizgers stasjontsje boud. Op 2 july 1945 waard it plak offisjeel in gemeente. Yn 1947 wie bewetterings wetter brocht fia it Sunnyside Kanaal en meitsje bewettering m en dus ek lânbou mooglik om it plak hinne. Yn 2002 is de Benton City-Kiona brêge ûnderbrocht yn it National Register of Historical Places.
Giet-Foarút
Giet-Foarút (Ingelsk: Goes-Ahead; Kriesk: Bahsakash; oan 'e igge fan 'e rivier de Platte, 1851 – yn it Krieë Yndianereservaat (Montana), 31 maaie 1919) wie in Krieske kriger dy't as ferkenner yn it Amerikaanske Leger tsjinne. Yn dy hoedanichheid wied er oanwêzich en focht er oan 'e Amerikaanske kant mei yn 'e ferneamde Slach oan de Little Bighorn, yn 1876, wêrby't it Amerikaanske 7e Kavaleryrezjimint fan luitenant-kolonel George Armstrong Custer in swiere nederlaach litte tsjin in koälysje fan Lakota, Noardlike Sjajinnen en Noardlike Arapaho.
Jonkheid
Giet-Foarút waard yn 1851 berne oan 'e igge fan 'e rivier de Platte, yn wat letter de Amerikaanske steat Wyoming wurde soe. Syn namme waard ek wol oerset as Earste (First One), Giet-Earst (Goes-First), Dy't-Foarút-Giet (The One Ahead) en Komt-oan-it-Haad (Comes-Leading). Doe't er sechstjin jier âld wie, troude er mei de squaw Moai Skyld, dy't har letter ûntjaan soe ta in wichtich medisynfrou.
Tsjinst as ferkenner
Under de Grutte Sû-Oarloch fan 1876 melde Giet-Foarút himsels op 10 april 1876 by it Krieske Agintskip oan as ferkenner foar it Amerikaanske Leger. Datoangeande wied er ien fan tsientallen Krieske manlju dy't har by de Amerikanen joegen, mei't de Lakota, de Noardlike Sjajinnen en de Noardlike Arapaho, dêr't it Amerikaanske Leger tsjin focht, de tradisjonele fijannen fan 'e Krieën wiene.
Giet-Foarút soe in healjier by it Amerikaanske 7e Ynfanteryrezjimint fan kolonel John Gibbon tsjinje, mar op 21 juny waard er oerpleatst nei it Amerikaanske 7e Kavaleryrezjimint fan luitenant-kolonel George Armstrong Custer, as ien fan in ôfdieling fan seis Krieske ferkenners. De oaren wiene Blanke-Man-Regearret-Him, Krolhier, Hierrige Mokassin, Wite Swan en Heal Giel Gesicht. Dy lêste hie de lieding oer it seistal. De seis Krieën waarden tafoege oan Custer syn ferkennersienheid fan 26 Arikara, dy't ûnder befel stiene fan luitenant Charles Varnum. Mei't de krite fan 'e Bighorn harren heitelân wie, koene de Krieën it lykwols folle better as de Arikara, dy't út Noard-Dakota kamen.
Op 24 juny berjochten Giet-Foarút en syn fiif maten oan Custer dat se de spoaren fûn hiene fan troep Lakota of Noardlike Sjajinnen dy't har út 'e Delling fan 'e Rosebud nei de Delling fan 'e Little Bighorn bejûn hiene. Custer sette dy troep daliks efternei mei syn hiele rezjimint. Op 'e iere moarn fan 25 juny 1876 beselskippen de seis Krieske ferkenners Varnum en Custer nei in hichte dy't fan Crow's Nest ("Kraaienêst") neamd waard. Dêrwei koe men frij útsjen oer de Delling fan 'e Little Bighorn. De ferkenners waarden oanwizings foar de oanwêzigens fan in grutte keppel hynders yn 'e delling gewaar, en seagen de reek fan in grut tal kampfjurren, hoewol't it kamp sels net sichtber wie. Op grûn dêrfan en fan spoaren fan grutte groepen Yndianen dy't se yn 'e direkte omkriten fûn hiene, warskôgen se Custer dat it om in útsûnderlik grut kamp gie. Dyselde besleat likegoed om daliks oan te fallen, mei't er bang wie dat de oanwêzigens fan it rezjimint al opmurken wie, en dat de Lakota en Sjajinnen alle kanten útspatte soene as er se net fluch ta in fjildslach twong.
Om't se oertsjûge wiene dat de slach net te winnen wie, begûnen de seis ferkenners harren legerunifoarmen út te dwaan. Doe't Custer witte woe wat dat moast, fertelden se him dat se as krigers stjerre woene en net as soldaten. Dat antwurd skeat Custer yn it ferkearde kielsgat, mei't er it as fatalisme beskôge. Sadwaande ûnthefte er likernôch in oere foar it begjin fan 'e Slach oan 'e Little Bighorn Giet-Foarút en de oare fiif ferkenners út harren tsjinst. Dêrmei rêde er harren it libben, want de slach wie yndie net te winnen, en Custer sels en it grutste part fan syn mannen waarden troch in oermacht oan Lakota, Sjajinnen en Arapaho op in heuvel besingele en oan 'e lêste man ta útrûge.
Under de slach loek Giet-Foarút him yn 'e mande mei Blanke-Man-Regearret-Him, Hierrige Mokassin en Slacht-Dy-Bear, in Arikara-ferkenner, by de heuvelrêch lâns werom, en joech him by de trije kompanjyen fan it 7e Kavaleryrezjimint dy't ûnder befel fan majoar Marcus Reno de súdkant fan it Yndiaanske kamp oanfoelen. Hja waarden koart yn 'e slach behelle, mar oerlibben dat treffen. Nei de Amerikaanske nederlaach joegen Giet-Foarút-en-dy har by de troepen fan kolonel John Gibbon, dy't harren op 4 july út militêre tsjinst ûntsloech.
Letter jierren en dea
Neitiid fêstige Giet-Foarút him yn it Krieë Yndianereservaat, deunby it slachfjild, dêr't er mei syn frou in gesin grutbrocht. Om 1905 hinne waard er dêr ynterviewd troch skiedkundige en fotograaf Edward S. Curtis, dy't as earste in histoarysk akkuraat ferslach fan 'e Slach oan de Little Bighorn skreau dat bedoeld wie foar in breed publyk. Likegoed hold Curtis de kontroversjelere dielen fan it ferhaal fan Giet-Foarút benefter, en dy soene pas iepenbier wurde doe't Curtis syn oantekenings yn 'e 1990-er jierren yn har folsleinens publisearre waarden. Giet-Foarút stoar yn 1919 en waard begroeven op it begraafplak fan it Nasjonaal Monumint Slachfjild oan de Little Bighorn. Neitiid waard syn widdo Moai Skyld in faak befrege boarne fan ynformaasje oer de Slach oan 'e Little Bighorn.
Dionysiou-kleaster
It Dionysiou-kleaster (Gryksk: Μονή Διονυσίου) is in eastersk-otterdoksk kleaster yn de monastike steat fan de berch Atos yn Grikelân op it súdwestlike diel fan it skiereilân. It tusken Agiou Pavlou en Osiou Gregoriou lizzende kleaster is it fyfte yn de hiërargy fan de Atos-kleasters.
Skiednis
It kleaster waard yn it midden fan de 14e iuw troch de muonts Dionysios fan Koryssos stifte. Syn broer Teodosius wie metropolyt fan Trebizond en dy wist keizer Aleksios III oer te heljen om it kleaster mei rynske jeften te begeunstigjen. Ek keizers fan it Byzantynske Ryk en de prinzen fan de Donaufoarstedommen soargen foar foarse finansjele stipe. Yn 1535 waard it kleaster foar in grut part troch in brân yn 'e jiske lein. In weropbou folge en sûnt is der net in soad mear oan de arsjitektuer feroare.
It op in hichte fan 80 meter boppe de seespegel lizzende kleaster leit op in smelle útrinner fan de berch. De krappe romte makke it needsaaklik dat de kleastergebouwen om de katolikon hinne oanboud binne.
De readkleurige katolikon fan it kleaster is wijd oan de berte fan Jehannes de Doper. De tsjerke waard tagelyk mei it kleaster boud, mar it fjoer fan 1534 ferwoastge de tsjerke. Nei de weropbou waard it ynterieur yn 1546 troch Zorzi út Kreta beskildere mei fresko's. De Apokalypssyklus yn de katolikon en it refektoarium is de âldste noch komplete foarstelling yn fresko's fan it tema yn de otterdokske wrâld. Yn de tsjerke stiet in fergulde ikonostaze.
It kleaster besit in bibleteek mei 804 manuskripten en mear as 4000 printe boeken. De âldste manuskripten stamme út de 11e iuw. Fan it grutte tal reliken fan it kleaster is benammen de rjochterhân fan Sint-Jehannes de Doper it neamen wurdich. Ek besit it kleaster in reliëf fan de krusiging út de 10e iuw.
Brigadegeneraal
In brigadegeneraal is in opperofsier fan hege rang yn 'e nasjonale kriichsmacht fan in soad lannen. Dizze rang komt foar by de lânmacht, de maresjesee en de mariniers; de ekwivalinte rang by de marine is kommandeur, en de ekwivalinte rang by de loftmacht is commodore. De oansprektitel fan in brigadegeneraal is "generaal". De boppelizzende rang is generaal-majoar, en de ûnderlizzende rang is kolonel. Dêrmei is de brigadegeneraal de leechste opperofsiersrang. Sa't de namme al seit, fiert in brigadegeneraal it befel oer in brigade. Yn 'e legers fan guon lannen, benammen yn East-Jeropa, komt de rang fan brigadegeneraal net foar.
Highland (Washington)
Higland is in plak (census-designated place) yn Benton County yn de Amerikaanske steat Washington. Neffens de folkstelling fan 2010 hie it plak 3388 ynwenners. It leit justjes besuden Kennewick op de hegere geaen.
Brigadegeneraal
Skematysk oersjoch
Oersjoch fan 'e brigadegeneraalsrangen mei ekwivalinten yn oare kriichsmachtûnderdielen:
Yn 'e Nederlânske kriichsmacht
(oansprektitels kursyf werjûn)
Sivile technyk
Sivile technyk is de tapaste wittenskip dy't dwaande is mei it ûntwerpen, realisearjen en ûnderhâlden fan objekten dy't yn de grûn fêstsitte.
Foarbylde fan sokke objekten binne liedingen, kabels, brêgen, wegen en gebouwen, mar ek de stúdzje nei rivieren en kanalen falt ûnder sivile technyk. Sivile technyk rjochtet him op it benutsjen fan ús omwrâld.
Sivile technyk is ûntstien as tsjinhinger fan militêre technyk, sa't dy troch de sjeny bedreaun waard en noch wurdt. It ûntwerp en de oalis fan wegen, brêgen en kanalen wie begjin 19e iuw noch in feratwurdlikheid fan de sjeny.
Nederlân
Yn Nederlân wurdt de oplieding ta sivyl yngenieur ( ir.) fersoarge troch de Technyske Universiteit Delft en de Universiteit Twinte. Dêrneist binne der in tal hegeskoallen dy't de oplieding sivile technyk jouwe, dêrûnder binne de Hegeskoalle Windesheim yn Swol, Hegeskoalle fan Arnhim en Nymwegen, Hegeskoalle Rotterdam, Avans Hegeskoalle, Hegeskoalle Inholland, Hegeskoalle Seelân, de Hanzehegeskoalle Grins, de Hegeskoalle Utert, Saxion Hegeskoallen, de Haachske Hegeskoalle en de Hegeskoalle fan Amsterdam. Dejinge dy't ôfstudearret oan dy hegeskoallen krijt ek de titel yngenieur, mar dy wurdt dan ôfkoarte ta ing.
Dûkers
De dûkers of dûkerfûgels (Latynske namme: Podicipedidae) foarmje de ienichste famylje fan 'e skift fan 'e dûkereftigen (Podicipediformes).
Ta dizze famylje hearre 21 libbene en 3 útstoarne soarten, dy oer 6 skaaien ferdielt binne.
Stel's Meuln
De mûne waard yn 1851 boud as grûnsiler en tsien jer letter ferhege ta in stellingmûne. Oant yn de jierren 1960 waard de mûne troch de famylje Stel yn bedriuw holden, mar stadichoan rekke de mûne brekfallich.
Nei't de 'Slochter Mûnestifting' yn 1971 de mûne oankocht waard de mûne sûnt 1982 restaurearre. Neffens de oerlevering moat de mûne eartiids ek as pelmûne wurke ha, mar wat de konstruksjeoanbelanget binne der gjin saken dy't op in pelwurk wize. Frijwillige mounders litte de mûne hjoeddedei regelmjitting draaie. De flecht fan de mûne is 20,60 en de wjukken hawwe selsswichting.
Tsjintwurdige eigner fan 'Stel's Meuln' is de Mûnestifting Midden en East-Grinslân
Census-designated place
In census-designated place (CDP) is in mêd dat ornearre is foar statistike doelen yn de Feriene Steaten. It United States Census Bureau wurket dêrmei. It binne befolkingskonsintraasjes, dy't gemeentefrij binne, dus sûnder in eigen bestjoer. Dizze gebieten wurde brûkt njonken incorporated plakken, lykas city's, towns en villages (doarpen). De grinzen fan CDP-gebieten hawwe gjin wetlike status.
Dit begrip wurdt sûnt de folkstelling fan 1980 brûkt.
God (monoteïsme)
Yn it monoteïsme wurdt God foarsteld as de iennichste god, it Opperwêzen, de skepper-god en it wichtichste foarwerp fan leauwe en ferearing. It ferskil tusken de monoteïstyske God en in willekeurige oare god wurdt werjûn troch it gebrûk fan in haadletter. Yn 'e teology wurde oan God ornaris eigenskippen taskreaun as alwittendheid, almacht, rûnombywêzigens en in ivich bestean sûnder begjin of ein. Ofhinklik fan 'e foarm fan monoteïsme dy't de leauwende oanhinget, kin soks begrepen wurde yn oerdrachtlike sin of yn letterlike sin. Yn 'e regel wurdt God beskôge as in (ymmaterieel) wêzen fan geast dat transendint is (bûten de natoer stiet, oftewol boppenatuerlik is). Guon religyen omskriuwe God sûnder geslacht, wylst oaren tradisjoneel oantsjuttings as "Hy", "Him" en "Heit" brûke en dêrmei (alteast ymplisyt) útgeane fan manlikens. Binnen it monoteïsme besteane ferskate filosofyen, lykas it teïsme, it deïsme en it panteïsme, dy't justjes ferskillende opfettings oer God hawwe. It ateïsme is in filosofy dy't draait om it ûnleauwe yn it bestean fan God.
Etymology
As wurd is 'god' fan Germaanske oarsprong, fan it Proto-Germaanske *ǥuđan. Dat giet sels wer werom op it Proto-Yndo-Jeropeeske *ǵhau(ə)-, mei as betsjutting "roppe", "oproppe" of "oanroppe". De Germaanske foarmen fan it wurd 'god' wiene oarspronklik ûnsidich, mar ferskoden ûnder it proses fan kerstening yn 'e Iere Midsiuwen nei in manlike foarm, ûnder ynfloed fan 'e kristlike opfettings oangeande de manlikens fan God.
Godstsjinsten
It monoteïsme, it leauwen yn ien god (oantsjut as God), komt yn it foarste plak foar yn 'e abrahamityske religyen. Dat binne de trije grutte monoteïstyske godstsjinsten: it joadendom, it kristendom en de islaam. Lytsere abrahamityske religyen binne it bahaïsme, it mandeïsme, it babisme, it jazdanisme (fan û.o. de Jezidys), it sjabakisme, it samaritanisme, it druzyske leauwe (ynsafier't dat net ta de islaam rekkene wurdt) en it rastafarianisme. It leauwen yn ien inkele god komt ek foar yn it soroästrisme, it sikhisme en beskate tûken fan it hindoeïsme. Histoarysk sjoen wie de ierste foarm fan monoteïsme wierskynlik it atenisme, dat yn it Amarnatiidrek yn it âlde Egypte bestie.
Ynlieding
De Yndyske religyen hawwe noch gâns oare ideeën oer God. Yn it hindoeïsme rinne dy útinoar ôfhinklik fan regio, streaming en kaste. Der besteane yn it hindoeïsme tsjinstelde opfettings fan monoteïsme en polyteïsme njonkeninoar. In protte polyteïstyske streamings fan it hindoeïsme en oare polyteïstyske godstsjinsten omfiemje in skepper-god dy't in protte wei hat fan 'e abrahamityske God, mar sûnder alle oare rollen dy't him yn 'e abrahamityske religyen tatocht wurde. It jaïnisme is lykwols in polyteïstyske godstsjinst dy't gjin skepper-god omfiemet. Ofhinklik fan ynterpretaasje en tradysje kin it boedisme beskôge wurde as ateïstysk, non-teïstysk, panteïstysk, panenteïstysk of polyteïstysk.
Ienheid
Polyteïsme, it leauwen yn mear as ien god, is âlder as it monoteïsme, it leauwen dat der mar ien God is. As oergongsfoarmen kin men monolatry en henoteïsme sjen. By monolatry erkent de leauwende wol it bestean fan mear goaden, mar ferearet dêr mar ien fan. By henoteïsme beskôget de leauwende alle goaden as ekwifalinte represintaasjes fan ien inkele God. Monoteïsten ûntstride it bestean fan alle goaden útsein harren eigen God. Dy ûntkenning kin ta utering komme yn it leauwen dat oare goaden 'ôfgoaden' (ûnechte goaden) binne of sels dat de ferearders fan oare goaden duveloanbidders binne. Mar it komt ek gauris foar dat monoteïsten úthâlde dat lju dy't oare goaden ferearje, eins deselde iene God oanbidde as sysels, oft dy oare lju dat no witte of net. Dy lêste, ynklusive opfetting sjocht men in hiel soad yn it bahaïsme, it hindoeïsme en it sikhisme, wylst de eksklusive ôfwizing fan 'e oanbidders fan oare goaden mear foarkomt yn it kristendom en de islaam.
It kristendom ken as iennichste fan 'e abrahamityske religyen de doktrine fan 'e Trije-ienheid, dy't God definiëarret as ien God yn trije godlike Persoanen, werby't elts fan dy Persoanen God sels is. De Trije-ienheid omfettet God de Heit, God de Soan (dy't Jezus Kristus is) en de Hillige Geast. Yn it ferline waard dit sintrale mystearje fan it kristlik leauwe ek wol gearfette yn 'e Latynske formule Sancta Trinitas, Unus Deus ("Hillige Trije-ienheid, Unike God), sa't it beskreaun waard yn 'e Klaachsang fan 'e Hillige Faam Marije.
It fûnemintale konsept fan 'e islaam oangeande God is tâhiid, dat "ienheid" of "unykheid" betsjut. Yn 'e Koraan stiet skreaun dat God oer himsels sei: "Lês op: Hy is De God, de Iene en Iennichste; De God, de Ivige, Absolute; Hy set net oan, noch is Hy oanset, en der is nimmen lykas Hy." Yn 'e eagen fan 'e measte moslims sit it kristendom dêrom grôtfol mei polyteïstyske ketterij. Hja erkenne Jezus as profeet, mar beslist net as God of diel fan God. Yn 'e islaam stiet God bûten de natoer en fertoant er gjin likenis mei lykfol hokker fan 'e wêzens dy't er skepen hat. Dêrom kin net witten wurde hoe't God derút sjocht en is it foar moslims net de bedoeling om God te fisualisearjen.
Teïsme, deïsme en panteïsme
Der binne ferskate filosofyske streamings binnen it monoteïsme dy't konseptualisearje hoe't men oer God tinke moat. It teïsme wol yn 'e monoteïstyske kontekst hawwe dat God reälistysk, objektyf en ûnôfhinklik fan 'e minsklike gedachte bestiet; dat God alles skepen hat en aktyf ferantwurdlik is foar it fuortbestean fan alles; dat God almachtich, ivich, alwittend, rûnombywêzich en goed is; en dat God him persoanlik bemuoit mei it hielal troch, bygelyks, religieuze ûnderfinings (lykas wûnders) te skinken en te reägearjen op 'e gebedens fan leauwenden.
Net alle teïsten ûnderskriuwe alle neamde opfettings, mar wol de measten. Fral de goedaardigens fan God ropt fragen op oer it ûnûntstriidbere bestean fan kwea yn 'e wrâld dy't syn skepping is. Guon teïsten lizze dat út troch in opsetlike en frijwillige beheining troch God sels fan syn almacht, alwittendheid of goedens. Hoewol't it teïsme as gehiel ornaris fan miening is dat God net bleatstiet oan 'e ynfloed fan 'e tiid, wol it iepen teïsme hawwe dat it aard fan 'e tiid de alwittendheid fan God op it mêd fan 'e takomst beheint. It dysteïsme is in foarm fan teïsme dy't it probleem fan it kwea (d.w.s. it fraachstik wêrom't it kwea bestiet as de wrâld skepen is troch in goede God) ferklearret troch derfan út te gean dat God net folslein goed is, of oars trochdat er just folslein kwea is.
It deïsme wol hawwe dat God folslein transendint is: God bestiet, mar grypt net yn 'e wrâld yn, útsein wat nedich wie om 'e wrâld te skeppen. Yn dy miening is God net antropomorf, beäntwurdet er gjin gebedens en skinkt er likemin wûnders. Frij algemien komt yn it deïsme it idee foar dat God gjin belangstelling foar de minskheid hat of him sels net iens bewust is fan it bestean fan 'e minskheid. It besibbe pandeïsme kombinearret de oarsprong en it doel fan it hielal út it panteïsme mei de filosofy fan it deïsme om te ferklearjen wêrom't God it hielal skepen en it dêrnei yn 'e steek litten hat.
It panteïsme leart dat God it hielal is en dat it hielal God is, wylst it panenteïsme leart dat God it hielal omfettet, mar net identyk is oan it hielal. It idee dat it hielal en God synonym binne, is ek in pylder fan 'e lear fan 'e teosofy, guon oare Westerske groepen, lykas de Liberaal-Katolike Tsjerke, guon hindoeïstyske streamings, it sikhisme, it taoïsme en beskate religyen fan it moderne heidendom. It waisjnavisme (de religy fan Wisjnû) is ynstee panenteïstysk. De kabbala, de joadske mystyk, dy't grutte oanhing hat mank it gassidyske joadendom, omfettet eleminten fan sawol it panteïsme as it panenteïsme, mar inkeld as in oanfolling op 'e algemien joadske opfetting fan God as in personalistyske god, en net yn 'e oarspronklike panteïstyske sin dy't de persoanlikheid fan God ûntkent of beheint.
Non-teïsme, agnostisisme en ateïsme
Non-teïsme is gjin ôfwizing fan it bestean fan God of goaden, mar it leauwe dat it bestean fan God of goaden net nedich is foar it útlizzen fan it bestean fan it hielal, de wrâld en it libben. Foar non-teïsten is de fraach oft God bestiet dêrom fierhinne yrrelevant. Agnostisisme is it leauwen dat it ûnmooglik is om mei wissichheid te sizzen oft God, goaden of oare boppenatuerlike wêzens besteane. Guon agnosten beskôgje sokke religieuze bewearings net inkeld as net-witten, mar as ûnwitber. Ateïsme, dêrfoaroer, is it fêste leauwen dat God net bestiet, likemin as lykfol hokker oare goaden of boppenatuerlike wêzens. It ateïsme wiist yn 'e regel ek in libben nei de dea ôf, wat in oar punt is dat it agnostisme as ûnwitber beskôget.
Non-teïstyske opfettings
Ek non-teïstyske ideeën oer God fariëarje. Guon non-teïsten geane it konsept 'God' út 'e wei wylst se tajouwe dat it foar in protte minsken tige wichtich is. Oare non-teïsten fetsje 'God' op as in symboal fan minsklike noarmen en wearden en aspiraasjes. De njoggentjinde-iuwske Ingelske ateïst Charles Bradlaugh ferklearre dat er wegere en sis "God bestiet net", om't "it wurd 'God' foar my in term is dy't gjin dúdlike of ûnderskate betsjutting hat." Hy woe wol sizze dat neffens him de kristlike God net bestie.
De Amerikaanske paleöntolooch en biolooch Stephen Jay Gould sloech foar om 'e wrâld fan 'e filosofy te ferdielen yn twa saneamde "net-oerlaapjende domeinen". Neffens dy oanpak soene saken dy't it boppenatuerlike oangeane, lykas de fraach oft God bestiet of net en sa ja, wat syn aard is, beskôge wurde moatte as net-empirysk en dêrom as it wurkmêd fan 'e teology. De empiryske (proefûnderfynlike) metoaden fan 'e wittenskip soene inkeld tapast wurde moatte op saken oangeande it natuerlike.
De ateïstyske publisist Richard Dawkins, stelde lykwols dat it bestean of net-bestean fan God wol deeglik in empiryske kwestje is, mei't "in hielal mei in god in folslein oar hielal wêze soe as ien sûnder". De Amerikaanske astronoom en kosmolooch Carl Sagan lei dêr tsjinyn dat it dogma dat it hielal in skepper (net needsaaklikerwize in god) hat, dreech te bewizen of te wjerlizzen is. Sterker noch, de iennichste betinkbere manear om it te wjerlizzen soe neffens him wêze om te bewizen dat it hielal ûneinige âld is (lês: altyd al bestien hat en dêrom net skepen wêze kin).
Bestean
Oer it bestean fan God besteane ferskate opfettings, dy't oer it algemien gearfet wurde kinne as: Untelbere arguminten foar en tsjin it bestean fan God binne troch de iuwen hinne optekene. Sa seach natuerkundige Isaac Newton yn 'e kompleksiteit fan it hielal dúdlik de hân fan in skepper. Tomas fan Aquino beskreau yn it koart yn syn Summa Theologica en wiidweidiger yn syn Summa contra Gentiles fiif dingen dy't it bestean fan God bewize soene: de quinque viae ("fiif wegen"). Guon ûntdekkings op it mêd fan astronomy, biologyske evolúsje en de neurowittenskippen wurde troch beskate ateïsten, ûnder wa Lawrence M. Krauss, Sam Harris en Richard Dawkins, ynterpretearre as bewiis dat God inkeld in ynbylde entiteit is sûnder lykfol hokker basis yn 'e objektive reäliteit.
Karakteristiken
Ferskillende religieuze tradysjes skriuwe ûnderskate (hoewol faak opinoar lykjende) karakteristiken ta oan God. Dêrby giet it om machten en fermogens, psychologyske skaaimerken, geslachtsskaaimerken en nammen.
Nammen en gebrûk
Yn 'e measte Westerske talen wurdt 'God' of wat it korrespondearjende wurd yn in oare taal dan ek mar wêze mei, brûkt as namme foar de monoteïstyske god. It ferskil tusken God en in oare, polyteïstyske god wurdt sadwaande werjûn troch it skriuwen of net skriuwen fan in haadletter en faak ek it gebrûk fan in lidwurd. Yn it kristendom hat God ornaris gjin oare namme of oantsjutting as 'God' (Nederlânsk: God, Ingelsk: God, Dútsk: Gott, Frânsk: Dieu, ensfh.). Wol wurdt geregeldwei sprutsen fan "de Hear" of "de Heare", mar dat is in titel en gjin namme.
Yn it joadendom sprekt men yn it Hebriuwsk ek fan El, wat oerienkomt mei "God", mar dêr hat God ek in eigennamme, Jahweh, dat ornaris skreaun wurdt as "YHWH". Fan oarsprong wie dat wierskynlik de namme fan in Edomityske of Midjanityske godheid. Yn in protte oersettings fan 'e Bibel is it wurd "YHWH" ferfongen troch "de Heare" of in korrespondearjende útdrukking, dy't dan gauris yn haadletters printe wurdt. Fan Jahweh is ek Jehova ôflaat, dat troch guon protestantske kristlike groepen (lykas de Jehova's Tsjûgen) as namme foar God brûkt wurdt. Oare joadske oantsjuttings foar God binne Elohim en Adonai.
Yn 'e islaam is it Arabysk wurd Allāh (Arabysk: الله; útspr. [ə'la:] of [ə'læ:], likernôch: "ul- laa " of "ul- lê ") in term sûnder meartalsfoarm, dy't letterlik betsjut: "De God". Foar lykfol hokker oare god wurdt yn it Arabysk it wurd ’ilāh (إله; útspr.: ['ʔila:], likernôch: " i -laa") brûkt. Yn it bahaïsme is de wichtichste namme foar God Baha, dat yn it Arabysk "de Alglorieuze" betsjut.
Yn it soroästrisme is Ahoera Mazda de namme fan God. Mazda, dat ornaris beskôge wurdt as de eigennamme, is in Avestaansk wurd dat "yntelliginsje" of "wiisheid" betsjut. Ahura is in titel mei de betsjutting "hear". Yn it sikhisme wurdt God it meast oantsjut mei de term Vāhigurū, dat yn it Pûndjaabsk "Wûnderbaarlike Learmaster" betsjut, fan Vāhi, in Midperzysk lienwurd mei de betsjutting "wûnderbaarlik" en guru ("goeroe"), mei de betsjutting "learaar". Yn 'e ferskate streamings fan it hindoeïsme dy't in monoteïstyske fisy hawwe, kriget God ornaris de namme fan 'e hindoegod dy't yn dy streaming fereare wurdt, lykas Brahma, Krisjna, Wisjnû of Hari.
Geslacht
It geslacht fan God kin beskôge wurde as in letterlike of in allegoaryske eigenskip fan in godheid dy't, alteast yn 'e klassike filosofy fan 'e Westerske wrâld, gjin lichaamlike foarm hat. Yn polyteïstyske religyen wurdt ornaris oan elts fan 'e goaden in geslacht takend, as god of goadinne, wat yn 'e mytology godlike houliken mooglik makket en teffens lichaamlike ynteraksje mei minsken, eat dat wer ta de berte fan healgoaden liedt. Yn monoteïstyske godstsjinsten hat God lykwols gjin wjergader fan it oare geslacht, wat 'syn' geslacht fierhinne yrrelevant makket. It gebrûk fan manlike grammatikale foarmen as 'hy', 'him' en 'syn' by ferwizing nei God komt poer fuort út it feit dat de monoteïstyske religyen har ûntjûn hawwe yn patriargale kultueren dêr't de man in sosjaal hegere posysje hie as de frou. It wie dêrom logysk om it Opperwêzen, mei de heechste posysje fan allegearre, te omskriuwen yn manlike termen.
Bân tusken God en leauwenden
De bân tusken God en de leauwenden wurdt yn bgl. it roomsk-katolike kristendom ûnderholden fia de geastlikheid, dy't in soarte fan brêge foarmet tusken God en de minsken. Yn oare monoteïstyske godstsjinsten, lykas de islaam, bestiet sa'n geastlikheid net hat eltse leauwende in persoanlike bân mei God. Gebed spilet in wichtige rol by dy bân. Ek yn it roomsk-katolisisme is dat sa, mar dêr oanbidde de leauwenden gauris wer in oare tuskenpersoan: de Faam Marije of ien fan 'e hilligen, om foar harren foarspraak te dwaan by God.
Ofbylding fan God
Yn it kristendom wie it yn 'e earste iuwen net ûngewoan om God ôfbylde te sjen op Eastersk-otterdokse ikoanen. Oan it begjin fan 'e achtste iuw makke it tiidrek fan 'e Byzantynske Byldestoarm dêr in ein oan. It Twadde Konsylje fan Nikeä beëinige dat ikonoklasme yn 787, mar dat betsjutte net dat der fuortendaliks wer ôfbyldings fan God makke waarden. Yn it Westersk kristendom waard pas yn 'e tolfde iuw úteinset mei it ôfbyldzjen fan God. Fral yn keunst út 'e Renêssânse waard God neitiid gauris ôfbylde. Ien fan 'e bekendste wurken is datoangeande De Skepping fan Adam, fan Michelangelo, op it plafon fan 'e Sikstynske Kapel yn Rome.
Kya Tropic
Kya Tropic, echte namme: Beverly Ann Bagares (Riverside (Kalifornje), 25 desimber 1988), is in rêstend Amerikaansk neakenmodel en pornografysk aktrise fan Filipynsk etnysk komôf. Neffens har offisjele opjefte is se 1.60 m lang, mei in gewicht fan 61 kg en in natuerlike kupmaat 36D.
Libben en karriêre
Neffens de Internet Adult Film Database (IAFD) spile se neitiid yn 21 ûnderskate pornofilms, û.m. foar sokke foaroansteande labels as Red Light District, Wicked Pictures, Pure Play Media, Evil Angel, West Coast Productions, New Sensations, Elegant Angel en Anabolic Video.
Ek hat se in protte wurke foar pornosites op it ynternet, wêrûnder BangBros, Naughty America, Brazzers en Muffia. Njonken har aktearwurk posearre se ek foar ûnderskate neakenblêden. Yn 2011 loek se har út 'e pornoyndustry werom.
Raisa Gorbatsjova
Raisa Maksimovna Gorbatsjova (Russysk: Раиса Максимовна Горбачёва; op 5 jannewaris 1932 berne as Raisa Maksimovna Titarenko yn Rûbtsovsk yn Sibearje en ferstoarn op 20 septimber 1999 yn Münster, Dútslân) wie de frou fan Michaïl Gorbatsjov, de lêste lieder fan de Sovjet-Uny.
Komôf
thumb|left|250px|Raisa's âlders Raissa Titarenko waard yn 1932 berne as de âldste fan trije bern yn Rûbtsovsk yn de doetiidske kraj West-Sibearje (no de kraj Altai). Har heit wie Maksim Andrejevitsj Titarenko (1907-1986), in Oekraynske spoarweibeamte út de omkriten fan Tsjernihiv, wylst har mem Aleksandra Petrovna Titarenko (berne Parada; 1913-1991) ôfkomstich wie út it Sibearyske doarp Veselojarsk (rajon Rûbtsovsk).
Nei't hja de middelbere skoalle yn Sterlitamak mei in gouden medaille foltôge, studearre Raisa filosofy en sosjology oan de Lomonosov-universiteit yn Moskou. Yn Moskou learde hja Michaïl Gorbatsjov kennen op in dûnsjûn, dy't dêr rjochten studearre. Yn 1953 trouden Raisa en Michaïl. Raisa rekke al gau swier, mar fanwegen hertkomplikaasjes nei reuma moasten de arsten de swierens yn 1954 ôfbrekke. De Gorbatsjov's ferlearen in jonge, dy't syn heit Sergei neame woe.
Stavropol
Yn 1955 ferhûze it pear nei Stavropol, dêr't it klimaat foar Raisa better wie. Ynearsten wurke har man by de Komsomol en hja wennen ynearsten yn in lytse hierwente, dêr't yn 1957 harren dochter Irina berne waard. Op 6 desimber 1978 ferhûzende Gorbatsjov's nei Moskou.
Doe't har man sekretaris-generaal fan de Kommunistyske Partij fan de Sovjet-Uny waard, stifte Raisa tegearre mei oare wittenskipers en keunsters de Sovjet Kultuerstifting, dy't him ynsette foar musea, it behâld fan âlde tsjerken en monuminten, bibleteken en argiven.
First lady
thumb|250px|left|Raisa en Michaïl Gorbatsjov As frou fan de sekretaris-generaal fan it Sintraal Komitee fan de Kommunistyske Partij fan de Sovjet-Uny, en letter de president fan de Sovjet-Uny, beselskippe hja Gorbatsjov op syn reizen. Hja wie oanwêzich op de resepsjes fan bûtenlânske delegaasjes, dy't de Sovjet-Uny besochten en ferskynde in soad op tillevzje, itjinge ek oergeunst én fijannichheid útlokke by de froulju fan oare Sovjet-politisi, dy't fûnen dat hja te faak oare klean droech en in soad prate. Raisa koe floeiend Ingelsk prate en dat makke dat har man maklik mei Margaret Thatcher en oare politisi yn it Westen prate koe.
Yn ferbân mei de spanningen troch de steatsgreep yn 1991 krige Raisa in CVA, dy't late ta in beheind sicht. Nei't har man frijwillich ûntslach naam as president fan de Sovjet-Uny, rekke Raisa út byld. De Gorbatsjov's wennen yn in datsja en doe't Michaïl Gorbatsjov him kadidaat stelde foar it presidentskap fan de Russyske Federaasje moast hja dêr neat fan ha, ek al holp hja har man wêr't hja koe.
Har man skreau nei de ynstoarting fan de Sovjet-Uny seis boeken, it wie Raisa's wurk om al it wurk foar him te redigearjen. Michaïl Gorbatsjov rjochte yn it Gorbatsjov-fûns op, in stifting dy't ûndersyk docht nei sosjaal-ekonomyske en politike saken en dêr't ek Raisa oan meiwurke. Ek rjochte Raisa yn 1997 in klub op foar froulju yn topfunksjes dy't him dwaande hold mei de organisaasje fan konferinsjes en it ûnderstypjen fan projekten om de omstannichheden foar froulju yn Ruslân te ferbetterjen.
Ferstjerren
Op 22 july 1999 ûntdieken artsen by Raisa leukemy. In pear dagen letter besocht Raisa mei har man en dochter de medyske klinyk fan de Wilhelm-Universiteit fan Westfalen, dy't bekend stiet om de súksessen by de behanneling fan onkologyske syktes, Likernôch twa moanne lang waard har behanneling ûnder tafersjoch fan professor Thomas Büchner fuortset, ien fan de foaroprinnende hematologen en onkologen yn Europa.
Ien fan de mooglike oarsaken fan de sykte is in kombinaasje fan medikaasje, stress en komplikaasjes nei oare kwalen. It is ek goed mooglik dat de leukemy ûntstien is as in resultaat fan kearnproeven yn Semipalatinsk yn 1949, wêrby't in radioaktive wolk oer har wenplak kaam te hingjen. In oare oarsaak kin de radioaktive bleatstelling by in besite west ha oan Tsjernobyl fuort nei de kearnramp fan 26 april 1986.
Op 20 septimber 1999 om 3:00 oere lokale tiid ferstoar hja yn de klinyk nei it oprinnen fan in ynfeksje as gefolch fan de fermindere immuniteit troch de gemoterapy. Hja is 67 jier woarn en waard begroeven op it tsjerkhôf fan it Novodevitsji-kleaster yn Moskou.
Pleun Piera
Pleun Piera (Delft, 1733 of 1734 - Amsterdam, oktober 1799) wie in Nederlânske tekener en porsleinskilder.
Hy studearre oan de Stedstekenakadeemje fan Amsterdam dêr't er fan oktober 1771 oant septimber 1794 ek lid fan wie. Hy wurke ynearsten yn Delft en fan 1748 oant syn dea yn Amsterdam. Hy skildere lânskippen, portretten en arsjitektuer mei oaljeferve.
Pornhub
Pornhub (Ingelsk foar "Pornoknooppunt") is in Kanadeeske webside dêr't pornografyske films besjoen en dield wurde kinne. It is de grutste (hoewol net de populêrste) pornografyske webside op it ynternet, dy't sawol profesjonele as amateurpornografy oanbiedt. Pornhub waard yn 2007 oprjochte en is fêstige yn Montreal, yn 'e Kanadeeske provinsje Kebek. Dêrnjonken hat it bedriuw ek kantoaren yn San Francisco, Houston en New Orleans yn 'e Feriene Steaten, en yn Londen yn Grut-Brittanje. Yn maart 2010 waard Pornhub oernommen troch MindGeek (foarhinne bekend as Manwin).
Skiednis
Pornhub waard begjin 2007 oprjochte troch ynternetûnwikkelder Matt Keezer as in pornografyplatfoarm binnen it gruttere ferbân fan Interhub. Yn maart 2010 waard it bedriuw oankocht troch de Dútske sakeman Fabian Thylmann, wêrnei't it ûnderbrocht waard by dy syn Manwinkonglomeraat, dat letter omneamd waard ta MindGeek. Dêrbinnen makket Pornhub no ûnderdiel út fan it Pornhub NETWORK, mei ferskate oare pornografyske fideo-útwikselingswebsiden, lykas YouPorn, RedTube en PornMD. Yn 2009 hiene Pornhub, RedTube en YouPorn mei-inoar yn totaal mear as 100 miljoen yndividuële besikers. MindGeek is ek eigner fan 'e Amerikaanske filmstudio Digital Playground, fan 'e pornowebsiden Brazzers en Reality Kings en fan 'e keabeltillefyzjestjoerder Playboy TV.
Wurkwize
Op Pornhub kinne besikers pornografyske fideo's út ferskate kategoryen besjen, wêrûnder behalven profesjonele kategoryen ek amateurpornografy. Dêrby kin men gebrûk meitsje fan in stikmannich tsjinsten, lykas it dielen fan sokke fideo's fia sosjale media, en teffens kin men se like of dislike. As men in fergese account op Pornhub oanmakket, kin men boppedat kommentaar efterlitte op 'e fideo's, de fideo's downloade of in list fan favoriten gearstalle, en ek jins eigen fideo's uploade. Fideo's mei yllegale ynhâld, dy't har bgl. net oan auteursrjochten hâlde of dy't wetlik ferbeane foarmen fan seks sjen litte (ferkrêfting, seksuële oantaasting, yllegaal makke downblouse- of upskirtfilmkes, ensfh.), wurde daliks fan 'e webside ferwidere sadree't se opmurken wurde. Oare besikers wurde oanfitere om sokke fideo's te markearjen, sadat se foar behearders makliker op te spoaren binne.
Oare wurkmêden
Yn juny 2015 kundige Pornhub oan dat it bedriuw fan doel wie om in pornofilm te meitsjen wêryn't foar it earst wiere seksuële omgong yn in romteskip yn in baan om 'e Ierde te sjen wêze soe. Akteurs Johnny Sins en Eva Lovia waarden ree fûn om 'e rollen yn dizze fideo op har te nimmen, en soene in healjier lang astronautetrening ûndergean. It wie de bedoeling dat dizze fideo yn 2016 makke wurde soe, mar dat kaam der net fan. It is no ûndúdlik oft dit projekt noch trochgong fine sil. Op 1 febrewaris 2016 sette Porhub fierders útein mei in eigen online-kasino.
Eiberteftigen
De eiberteftigen of earrebarre-eftigen (Ciconiiformes) binne in skift yn de klasse fan de fûgels (Aves). Der is mar ien famylje yn dit skift: de earrebarren of eiberts. Foarhinne waarden ek oare famyljes, lykas de ielguozzen (Phalacrocoracidae) ta de earrebarre-eftigen rekkene, mar dy binne no part fan de ginteftigen (Sulidae).
Jonge
In jonge is in jonge minske fan it manlik geslacht. Dizze term wurdt algemien brûkt foar manlike bern oant likernôch 15 jier, mar ek foar jongfolwoeksenen oant rûchwei 20 jier. Dêrnei wurdt deselde persoan omskreaun as in man. Yn it spraakgebrûk fan 'e âlderein op jierren kin lykwols eltse man oant wol 50 jier in 'jonge' wêze. Yn ferhâlding ta syn âlden is in jonge in soan. As it om in jonge jonge giet, sprekt men mei in ferlytsingsfoarm ek wol fan in jonkje of (argaysk) boaike.
Dy lêste foarm komt fan boai, in argaysk synonym foar 'jonge', dat by foarkar mei brekking útsprutsen wurdt as [bṷai̭] ("bû-aai"), al wurdt [boəi̭] ("boai") ek tastien. Dit wurd is besibbe oan it Eastfryske boi, it Ingelske boy en it Sweedske pojke. Hoewol't de etymology obskuer is, komt it wierskynlik fuort út in earder Anglo-Frysk *bō-ja, dat "bruorke" of "jongere broer" betsjut hawwe soe, in ferlytsingsfoarm fan it noch wer eardere Germaanske *bō- ("broer"), dat wer fuortkommen wêze soe út it Proto-Yndo-Jeropeeske *bhā- of *bhāt ("broer" of "heit"). Ut dyselde woartel komt ek it Flaamske boe ("broer") fuort, it boa ("broer") út beskate Noarske dialekten, en troch de reduplisearre fariant *bō-bō ek it Aldnoarske bófi en Nederlânske boef ("smjunt", "krimineel") en it Dútske Bube ("knaap", "smjunt"). It wurd 'boai' komt yn it Frysk ek foar yn it sprekwurd "boai is baas", dat safolle sizze wol as 'it bern regearret' of 'de ûnderhearrige hat it foar it sizzen'.
De froulike wjergader fan in jonge is in famke. It dúdlikste ferskil tusken in jonge en in famke wurdt foarme troch harren útwindige geslachtsorganen: in jonge hat in penis en testikels, wylst in famke oer in fagina beskikt. Sekundêre geslachtsskaaimerken, lykas (foar jonges) gruttere lichemslingte, sichtberder spieren, gruttere hiergroei oer frijwol it hiele lichem, it groeien fan burd en snor en in leechtoaniger stim, dogge har pas yn 'e puberteit foar, rûchwei tusken de 12 en 16 jier. It is lykwols mooglik dat, los fan harren lichaamlike geslacht, ynterseksuële bern mei ambiguë geslachtsdielen en biologysk froulike transseksuële bern ek klassifisearre wurde as jonge of harsels as sadanich identifisearje. Jonges en famkes wurde yn in protte minsklike kultueren ferskillend grutbrocht by wize fan tarissing foar harren takomstige rol as folwoeksen lid fan 'e maatskippij. Dêrby krije jonges yn 'e regel mear kânsen en genietsje se mear frijheden as famkes.
Rienck Upckes fan Burmania
Rienck Upckes fan Burmania, († Ljouwert, 1494), wie in haadling út it laach Fan Burmania.
Rienck Upckes wie de soan fan Upcke Riencks en Teth Keimpesdr fan Jongema. Hy waard begroeven yn Aldehou. Yn it stamboek wurdt hy Rienck fan Gratinga neamd. Hy wenne yn 1492 mei syn frou yn it Burmaniahûs yn Ljouwert en hiet doe Rienck fan Burmania. Rienck sluet him as Ljouwerter haadling oan by it bûn tusken Ljouwert en Grins fan 10 desimber 1492. Hy wie troud mei Eeck Tjaertsdr fan Burmania († Ljouwert, 1494), dochter fan Tjaert fan Hania en Bauck fan Burmania. Hja urf it Burmaniahûs yn Ljouwert fan har âlden. Neffens it Burmaniaboek soe hja in dochter wêze fan Douwe fan Burmania en Bauck Tjaertsdr fan Hania, mar neffens de Genealogia Ayttana wie hja in dochter fan Tjaert fan Hania/Burmania. Se krigen fiif bern: Tjaert fan Burmania, Douwe fan Burmania, Bauck Riencksdr fan Burmania († 7 desimber 1553), Upcke fan Burmania († 17 juny 1557) en Bocke fan Burmania (ek wol Bocke fan Gratinga neamd)
News Corp
Skiednis
De skiednis fan News Corp giet werom oant 1923, doe't yn Adelaide it Australyske bedriuw News Limited oprjochte waard, dat û.o. de krante de Adelaide News útjoech. Yn 1949 waard dat deiblêd oankocht troch de sakeman sir Keith Murdoch, en doe't dy yn 1952 kaam te ferstjerren, urf syn soan Rupert Murdoch in mearderheidsbelang yn it bedriuw. Under dy syn lieding ûntjoech News Limited him neitiid ta ien fan 'e grutste útjouwerijen fan kranten en tydskriften fan Austraalje. Hjoed de dei hjit News Limited fan News Corp Australia en is it de Australyske difyzje fan it bedriuw.
Yn 1973 bejoech News Limited him foar it earst op 'e Amerikaanske merk, mei de oankeap fan 'e San Antonio Express-News. Koart dêrnei waard ek de National Star, in lanlik bûlevaarblêd, oankocht, en yn 1976 folge de oankeap fan 'e lanlike krante de New York Post. Yn 1979 rjochte Murdoch de News Corporation op as in holding dêr't er sawol syn Australyske as syn Amerikaanske belangen yn ûnderbrocht. Fierdere útwreiding folge yn 'e jierren tachtich, doe't û.m. yn 1981 50% fan 'e filmstudio 20th Century Fox oankocht waard, folge troch de restearjende 50% yn 1984, wylst yn 1986 de tillefyzjestjoerder de Fox Broadcasting Company (better bekend as FOX) oprjochte waard.
Tsjin 'e milenniumwiksel wie News Corporation ien fan 'e grutste en ynfloedrykste multymediabedriuwen fan 'e wrâld wurden. Yn 2012 hie it in wearde fan $56,7 miljard, en makke it in omset fan $1,2 miljard mei in winst fan $33,7 miljoen. Datselde jiers hie it wrâldwiid 47.650 wurknimmers. Yn 2011 rekke News Corporation yn Grut-Brittanje lykwols behelle yn in geroftmeitsjend skandaal, doe't oan it ljocht kaam dat sjoernalisten fan it bûlevaarblêd News of the World (in útjefte fan News Corporation) in grut ferskaat oan lju, fan politisy en akteurs oant de djipdrôven fan misdieslachtoffers, tillefoanysk ôflústere hiene en teffens harren e-mailboksen hackt hiene.
Yn 2012 kundige Rupert Murdoch oan dat er as reäksje op it skandaal en teffens om 'e winstútkearings foar de oandielhâlders te maksimalisearjen, besletten hie om News Corporation op te spjalten yn twa aparte bedriuwen. Dat krige yn 2013 syn beslach, en dêrby waarden alle tillefyzje- en filmbelangen ûnderbrocht by it nije 21st Century Fox, wylst alle útjouwerijen byinoarbrocht waarden yn it nije News Corp. Dy splitsing waard sa beävensearre dat 21st Century Fox foar de wet in fuortsetting fan 'e âlde News Corporation is, en News Corp in folslein nij bedriuw.
Drentse Monden
thumb|Gasseltenijveenschemond sjoen rjochting Stedskanaal De Drentse Monden ûntstiene by de feanterij fan it Boertanger Fean yn de Nederlânske provinsjes Grinslân en Drinte. Troch it graven fan de sydkanalen dy't heaks op it Stedskanaal lizze, ûntstiene der saneamde monden (mûnings) dy't foar it ôfwetterjen fan it fean en it ferfier fan turf tsjinnen. By dy mûnings del ûntstiene doarpen en dy krigen de namme mei fan it doarp dat bewesten lei, yn 'e rjochting fan de Hûnsrich.
Taal
De Monden lizze allegear yn Drinte, dochs wurdt der benammen in Grinslânsk dialekt sprutsen; it Feankoloniaalsk. Dat komt om't de monden oriïntearre binne op it Grinslânske plak Stedskanaal, en om't se "kolonisearre" waarden fanút gebieten dêr't Grinslânsk sprutsen waard.
De Drentse Monden fan it noarden nei it suden ta
Al dy doarpen binne opinoar folgjend neamd nei Gasselternijveen (en Gasselte), Drouwen, Buinen, Ekslo, Valthe en Weerdinge. Al dy doarpen lizze yn de gemeenten Aa en Hunze, Borger-Odoorn en Emmen.
De monden wurde fanút it noarden nei it suden ta hieltyd justjes langer. Yn de tiid fan de feanterij hiene guon fan dy doarpen twa kanalen: in Noarderdjip en in Suderdjip. Healwei de tweintichste iuw waarden in soad fan dy djippen tichtsmiten.
Lieuwe fan Juckema
Lieuwe fan Juckema (berte- en stjerjier ûnbekend) wie de soan fan Werp fan Juckema († 9 febrewaris 1560) en Anna fan Mockema fan Ealsum. Hy hat troud west mei Tieth fan Burmania en wenne yn Rinsumageast.
Hy waard 4 maart 1585 ta riedshear yn it Hof fan Fryslân beneamd, wêrfoar't er op 30 augustus 1588 de eed op de nije ynstruksje ôf lei. Ut de justifikaasje, dy't de magistraat fan Ljouwert yn july 1598 oan de Deputearre Steaten oanbea oer it yn 'e hechten set wurde fan de ûnearlike ûntfanger-generaal Taco fan Dyxtra, blykt dat hy in soad beskuldigingen tsjin dizze ûntfanger op de lândei foarsteld hat.